《和顾仲瑛金粟冢燕集》
元代·谢应芳

我昔过北邙，立马山之隈。
为问陇头树，皆云后人栽。
生前尊酒谁不有，无人到此自对青山开。
屋堆黄金五侯贵，难免白骨生苍苔。
道旁多弃夜光璧，爨下谁惜丝桐材。
玉山先生达观者，胸次不著闲悲哀。
清秋携客坟上饮，曲车载酒山童推。
大笑胥魂乘白马，深惭鲧魄化黄能。
墓铭自制诗自挽，视身不翅轻于埃。
鹤群长绕嘉树舞，龟趺并载穹碑来。
鸾翔凤翥玉箸篆，虎踞龙蟠金粟堆。
长吟复短吟，此兴何悠哉。
秋风无情摧万物，芙蓉亦老胭脂腮。
笑言他年翁仲共寂寞，何如此时宾客相追陪。
功名本愁根，富贵真祸胎。
百年能几日？一日能几杯？从兹秉烛长夜饮，犹恐四蛇二
鼠忙相催。
主人沈醉客亦醉，绝倒不顾旁人咍。
北望中州数千里，人家尽作兵前灰。
髑髅委荒郊，孰辨贤与才。
伯夷空忍首阳饿，屈原徒作湘江累。
神仙初无不死药，方士浪说寻蓬莱。
君不见无边之海白淼淼，无名之山青巍巍。
长鲸嘘吸成风雷，徐市一去何曾回。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。